runetrust/blame-folketinget-dk huggingface dataset:
Margrete Auken (SF), 2000-11-02:
Jeg mener stadig væk, at det ville være godt at få dem ind igen, for den gruppe, vi har at gøre med i Europarådet, er jo netop en af de grupper, der skal påvirke udviklingen i Dumaen og i Rusland - hvis jeg har sagt Sovjetunionen tidligere, vil jeg altså henvise til det sammenbrud, jeg først omtalte, og straks bede om at få det rettet i referatet - men jeg vil bare lige gøre opmærksom på, at vi også synes, at sagen simpelt hen står for pinligt.
Lone Yalcinkaya (CD), 2000-11-23:
Dette citat synes jeg er vigtigt at erindre sig i denne sammenhæng, da indsatsen for at fremme integrationen af etniske mindretal og mindske den diskrimination, som etniske mindretal udsættes for, netop ikke må blive et spørgsmål om at glemme mennesket bag det. Regeringen har i dag omtalt initiativer, som regeringen mener skal til for at bedre integrationen.
Villy Søvndal (SF), 2003-11-13:
Det var på et tidspunkt, hvor Danmark måtte bringe forsvarsforbeholdet i anvendelse i forbindelse med minerydning og eventuel evakuering af mennesker, hvis EU en tid skulle overtage NATO-operationen i Makedonien, osv., osv. SF ville under alle omstændigheder have støttet, hvis vi syntes, det var fornuftige missioner, hvad vi syntes i de nævnte tilfælde, og så er det uhensigtsmæssigt, at vi har fået et forbehold, som juridisk er formuleret sådan, at vi ikke er i stand til at gøre det, vi egentlig gerne ville.
Kristian Thulesen Dahl (DF), 2001-02-27:
Udtalelsen skulle ifølge Ritzaus oplysninger endda være fremsat efter vedtagelsen af et nyt udlændingeudspil på et folketingsgruppemøde, så der må altså være noget om det, og jeg synes, det kunne være befriende, hvis vi kunne få afklaret: Vil Venstre stadig afskaffe undtagelsen?
Rasmus Stoklund (S), 2020-12-10:
Man er jo velkommen til at gøre det, og hvis der er så stort et marked for det, som det bliver antydet i dag af både Nye Borgerlige og Dansk Folkeparti, så kan jeg da ikke forstå, at der ikke er nogle producenter, der bare går i gang med det, for så må der da være god økonomi i det her også.
Flemming Møller Mortensen (S), 2025-06-03:
Der er jo reelt en stor forskel, og derfor er mit spørgsmål: Den tendens kan vi jo næppe ændre meget hurtigt, så vi kan nå at se en fraflytning, der bliver ganske stor i løbet af de næste 5 eller 10 år, så har ordføreren et forslag til, hvad vi skal gribe til på kort sigt?
Thomas Adelskov (S), 2004-02-24:
Hvis man skal undgå, at geografien i folkeskolen dumper igennem, så er det sådan set relevant også at forholde sig til, hvordan vi sørger for, at den naturvidenskabelige fagkombination, vi har i gymnasiet, nogenlunde harmonerer med folkeskolens, for det er ikke to ens fag, som ordføreren taler om.
Henrik Dahl (LA), 2021-03-16:
Hvis man kan tro på Berlingskes arkitekturredaktør, og det vil jeg baseret på mange års erfaring sige at man bør, så er og bliver kernen i akademiets problemer altså en svag ledelse og så den her pseudointellektuelle og forvrøvlede identitetspolitik, som gør, at akademiet holder op med at være et akademi, hvor man lærer at blive kunstner, men bliver en gren af samfundsvidenskaben, hvor man snakker og snakker, og aldrig rigtig laver rigtige kunstværker.
Pernille Vermund (NB), 2020-11-19:
Derfor synes jeg, det er enormt relevant, hvis vi taler om stater, og vi kunne også gå ind i de organisationer, som typisk giver pengene, at få en vurdering fra Udenrigsministeriet nu om, om de organisationer, de stater, som vi ved vi gerne vil ramme, kommer til at ryge på en no go-liste af forskellige udenrigspolitiske hensyn.
Lars Boje Mathiesen (NB), 2021-05-04:
Samtidig siger man, at dem, der kunne tage de job, ikke behøver at tage dem, fordi vi forlænger suspenderingen af 225-timersreglen, som så ikke gør, at de går ud og tager de her job, hvilket jo så gør det endnu sværere for de her virksomheder rent faktisk at drive virksomheden med de restriktioner.
Pia Gjellerup (S), 2005-04-21:
Er det med de folkevalgte sammen med det, Dansk Folkeparti så åbenlyst er optaget af, ikke skalkeskjul for, at de netop gerne vil komme et folkevalgt niveau til livs og altså dermed reducerer det kommunale selvstyre, ved at man faktisk tager ganske mange opgaver ind til staten, herunder sygehusopgaven?
Birthe Skaarup (DF), 1998-10-22:
Helt klart vil jeg godt spørge SF, hvordan de ser på, at kendsgerningen i dag er, at vi må have tre ministre til at møde frem, og det får mig til at spørge hr. Aage Frandsen, om det ikke ville være en god idé at samle uddannelserne, således at de er under ét ministerium.
Svend Auken (S), 2004-02-17:
Jeg er glad for, at hr. Aage Frandsen bekræftede det, jeg tidligere har sagt om, at det i alt væsentligt er den belgiske forfatning fra 1830, der er forlæg for den danske grundlov, og ikke, som hr. Krarup sagde, Magna Charta og Jyske Lov.
Dorte Bennedsen (S), 2000-03-29:
Tværtimod kan den erhvervsdrivende, som man har købt varen af, lige så godt sidde i Spanien som i Søndersø og sælge sine varer, og denne udvikling kræver, at forholdet mellem forbrugeren og den erhvervsdrivende reguleres mere, end tilfældet er i dag. Da det netop er det, der sker med denne lovændring, kan vi kun bakke den op.
Ole Sohn (SF), 2003-12-18:
De økonomiske vismænd anbefaler, hvad vi i øvrigt er enige i, at der ikke nødvendigvis er behov for reformer her i samfundet, og derfor synes jeg, det er ufattelig fattigt, at regeringen hele tiden siger: Vi kan ikke gøre noget, vi kan ikke gøre noget, vi kan ikke gøre noget, vi må vente til efter næste valg.
Jørgen S. Lundsgaard (KF), 2011-05-13:
Der er tale om mange og uoverskuelige afgifter, som er punktafgifter, og det er svært at sammenligne og transformere forskellige energiformer; f.eks. er der kun PSO-afgift på el, men ikke på varme, og da elprisen kun udgør 10-15 pct. af prisen med afgifter, giver det ingen motivation til at lade sin elbil op om natten, selv om strømmen var gratis, for før afgift ville forskellen være under 2 kr.
Keld Albrechtsen (EL), 2002-04-23:
Man vil endog måske afvikle CO2-kvoterne for elproduktionen, dvs. slippe forureningen fra kul, olie og gas fuldstændig løs, og i det hele taget må vi sige, at påbuddet i det forslag, som regeringspartierne har fremsat i dag, og som jo er et fornuftigt forslag, der går ud på, at nu skal regeringen komme med en redegørelse for, hvordan Danmark kan opfylde sine forpligtelser, tvivler vi i Enhedslisten meget på at regeringen vil være i stand til at efterkomme. Vi vil støtte forslaget, for vi vil da gerne være med til at pålægge regeringen, at den skal fremlægge en redegørelse for, hvordan man løser problemerne.
Troels Lund Poulsen (V), 2016-02-24:
Jeg finder det bl.a. hensigtsmæssigt, at familier med det, nogle kalder såkaldt almindelige indtægter, som f.eks. en sygeplejerske, en skolelærer eller en politibetjent, har råd til også at bo i de større byer, så de jobs også kan besættes tæt på den bopæl, man måtte have.
Joachim B. Olsen (LA), 2012-03-20:
De økonomiske vismænd skrev i 2005, at et skift i indvandrernes og efterkommernes gennemsnitlige økonomiske karakteristika, så de svarer til gennemsnittet for personer af dansk oprindelse, reducerer den offentlige sektors langsigtede finansieringsproblem med 80 pct.
Carsten Bach (LA), 2016-03-03:
Der er bestemt ikke nogen tvivl om, at Liberal Alliance gerne vil bryste sig af at være et erhvervsvenligt parti, og jeg giver for så vidt fru Pia Olsen Dyhr ret i, at der er masser af virksomheder og rådgivere i Danmark, som har stor ekspertise på det her område og også i at udføre oprensning i jordforurening.
Eva Flyvholm (EL), 2020-12-03:
Jamen hvis ordføreren har hørt efter, var det jo en åben invitation både til Dansk Folkeparti og til regeringen om, at hvis vi kan finde ud af at lave en fornuftig beretning over det her, som også bringer os videre med arbejdet i kampen for, hvordan vi kan sikre både kristnes og andres religionsfrihed, så synes jeg da, at vi skal gøre det.
Ole Sohn (SF), 2004-09-07:
Lad mig bare nævne nogle eksempler: Tusindvis af fyringer i staten; et benhårdt skattestop over for kommuner og amter og dermed over for velfærden; en miljøindsats, der er blevet skåret voldsomt ned; en ulandsbistand, der er skåret 2-3 gange mere end det, Venstre sagde i valgkampen; betalingen for aftenskoleundervisning er blevet sat op, så den i dag er dobbelt så dyr som tidligere; bus og tog er blevet 10-15 pct. dyrere, samtidig med at der er kommet færre busser; taksterne til børnepasningen er steget, samtidig med at der er fyret personale; på uddannelsesområdet løber alle nedskæringer op på 1,5 mia. kr., hvis man tager udgangspunkt i udgiften pr. elev; den såkaldte starthjælp, der rammer nogle af de allersvageste i samfundet; arbejdsløshedsdagpengene, som regeringen ville spare 800 mio. kr. på, men hvor man dog trods alt i sidste øjeblik trak følehornene til sig og lovede ikke at skære ned før valget. Hvis ulykken skulle ske og VK fortsatte efter valget, er der udsigt til nye massive nedskæringer, for som både Velfærdskommissionen og vismændene har påvist, hænger regeringens økonomiske politik ganske enkelt ikke sammen.
Peter Kofod (DF), 2023-10-27:
Så jeg vil gerne høre den socialdemokratiske ordfører, om man i fremtiden, når man fremsætter den her slags ting, vil bestræbe sig på i hvert fald at give os nogle dage – det synes jeg ikke er for meget forlangt – til at få læst materialet ordentligt igennem, inden der skal gives mandat i Europaudvalget.
Anne Baastrup (SF), 2003-01-29:
Men det vigtigste er jo, at vi ved at holde de unge i en kriminalitetsfælde, nemlig ved at de kommer sammen med voksne kriminelle, gør de unge til bedre kriminelle, vi sikrer, at der kommer nye ofre, vi fastholder dem i en kriminel adfærd, og det er dybt uhensigtsmæssigt.
Anders Fogh Rasmussen (V), 2004-03-24:
Det siger en repræsentant fra den venstrefløj, som under den kolde krig om ikke allierede sig med, så i hvert fald indtog standpunkter, der i den grad var i samklang med de standpunkter, som Sovjetunionen og Warszawapagten repræsenterede, som stod for en fodnotepolitik, der tvang Danmark til at lægge afstand til fællesskabet i NATO, til det vestlige fællesskab.
Peter Skaarup (DF), 2003-04-09:
Der kunne jeg godt tænke mig at spørge hr. Niels Helveg Petersen: Er hr. Niels Helveg Petersen enig i det initiativ, der nu er aftalt med regeringen, om, at man fortolker de regler, der hidtil har været begrænsende, eller nogle har ment har været begrænsende, for, at en taiwanesisk præsident kan komme til Danmark?
Frank Aaen (EL), 2007-09-11:
Og vedrørende den gruppe, som man normalt siger man kerer sig meget om, står der altså i regeringens oplæg, som regeringen har sendt ud, før Dansk Folkeparti kom ind i forhandlingerne, at pensionisten skulle have 0,6 pct. plus en skattelettelse på grund af den lov, der gjaldt på det tidspunkt, og som gælder den dag i dag.
Hans Kristian Skibby (DF), 2012-11-01:
Nu har vi så en anden sag, hvor det samme parti med en erhvervsordfører i spidsen gør sig til talsmand for, at vi virkelig skal have nogle strenge straffe, endda nogle straffe, som er langt højere – i hvert fald hvad angår strafferamme – end det, man bliver idømt ved en fuldbyrdet voldtægt.
Henriette Kjær (KF), 2004-01-14:
Både »Charter for samspil mellem det frivillige Danmark/Foreningsdanmark og det offentlige« og § 115 i lov om social service lægger op til mere samarbejde, men mere samarbejde er ikke det samme som at sige, at det frivillige og det kommunale niveau skal flyde sammen, eller at grænserne skal udviskes.
Anne Grete Holmsgaard (SF), 2008-04-04:
Vi har altså valgt en strategi, der går på at arbejde for, at EU får så stærke og så skrappe certificeringsregler som overhovedet muligt, også på, at de bliver dynamiske, altså at man stiller nogle krav, og at man på forhånd har sagt, at de her krav bliver skærpet med årene.
Høgni Hoydal (T), 2010-12-16:
Jeg anbefaler at stemme imod det her forslag, ikke for at ville kaste Færøerne ud i en økonomisk krise, som min ærede kollega her påstod, men for i stedet at anbefale, at man indleder civiliserede forhandlinger mellem Danmark og Færøerne om at afvikle det her bloktilskud over en årrække.
Birthe Skaarup (DF), 1998-11-26:
Det skal også bemærkes til det her, at såvel privatpraktiserende speciallæger som privatpraktiserende læger i øvrigt naturligvis har en forsikring, men det er en ansvarsforsikring, hvilket betyder, at de dækker skader, som lægen har ansvaret for, men altså ikke giver den udvidede dækning, som er fastsat i lov om patientforsikring, og hvorefter erstatning bl.a. kan gives ved skader som følge af, at behandlingen har været ringere, end hvad en erfaren specialist ville have udført, eller ved skader, som er mere, end patienten med rimelighed må tåle i forhold til sin grundsygdom.
Bent Hindrup Andersen (EL), 1998-02-04:
»Er det ministerens opfattelse, at et øjeblikkeligt stop for eksport af levende grise, stop for import af svinekød og svinekødsprodukter fra lande med svinepest samt stop for transport af organisk affald over grænsen vil betyde en yderligere sikkerhed mod at få svinepesten til Danmark?«
Line Barfod (EL), 2006-06-01:
Når regeringen holder sundhedsvæsenet i et økonomisk jerngreb, så der ikke er råd til at give patienterne de nyeste behandlinger, og så der mange steder ikke bliver gjort ordentligt rent, vælger mange borgere brugerbetaling og forsikringsordninger i det private, så antallet af private sygehuse og klinikker vokser.
Anni Matthiesen (V), 2019-02-22:
Jeg vil sige, at det er noget, vi også fra Venstres side følger tæt og med glæde, fordi det jo heldigvis blev en bred politisk aftale, som vi alle sammen blev enige om, altså netop det her med at få oprettet de her nye forberedende grunduddannelser – en måske større reform, end så mange tror.
Pernille Vermund (NB), 2022-05-06:
Det er ikke, fordi vi ikke gerne vil arbejde hurtigt, men det er bare for, at vi ser hinanden i øjnene og så siger, at alt, hvad vi skal foretage os på retsområdet fremover, altså vores skala, risikerer at blive forvrænget, hvis vi træffer en beslutning her, som ikke er gennemtænkt.
Karsten Lauritzen (V), 2012-02-23:
Det var en ganske interessant kronik, og det er i særlig grad en interessant kronik, hvis man ser den i sammenhæng med det lovforslag, der stemmes om her i dag, for det er netop et forslag, hvor regeringen tager større hensyn til forbryderne – i dette tilfælde nogle ungdomsforbrydere, der har begået meget alvorlig kriminalitet – end til dem, som er ofre for den kriminalitet, der bliver begået.
Jesper Langballe (DF), 2003-01-21:
Vi har ikke brug for embedsmandsundersøgelser med eventuelle retsvirkninger, vi har ikke brug for ny udrensning eller hævn, vi skal ikke have sejrherrens rettergang, men vi har brug for det ene, at sandheden bliver sagt, sandheden for sandhedens egen skyld, så meget mere som de medløbere, der dengang hævdede at være på retfærdighedens side, stadig vil gælde for profeter, der viser folket den rette vej mod det paradis, som de altid så lige om hjørnet.
Jesper Petersen (SF), 2009-10-20:
Endelig vil vi gerne stille spørgsmål om den praktiske anvendelse af reglerne hidtil, altså hvad det er for nogle situationer, der indtil nu har givet anledning til, at skatteministeren ønsker at ændre reglerne, og om der har været forskellig praksis på forskellige tidspunkter, og hvordan situationen i Nordsøen vil se ud fremadrettet med de nye regler. Forslaget vil betyde et tab for staten på 5 mio. kr.
Lars Boje Mathiesen (NB), 2022-04-21:
Rigtig, rigtig mange små virksomheder drager stor, stor fordel af at få det her automatiseret, og det er en fornøjelse at se, hvordan man kan flytte fokus, gå fra måske at bruge rigtig mange timer på sit regnskab til at gøre det langt hurtigere på det digitale.
Mattias Tesfaye (S), 2017-02-07:
Jeg har selv været med til at afvikle borgermøder og har diskuteret med kommunen og meget andet om, hvordan man kan gøre det, for at sikre, at der ikke er nogen radikaliserede, der overtager nogen foreninger, og sørge for, at kommunen ikke bakker op om noget, der kan opfattes som værende i strid med almindelig dansk kultur.
Magnus Heunicke (S), 2021-05-20:
Helt konkret vil vi gå i dialog med KL om at få designet, hvordan vi bedst og klogest muligt kan få lavet en opfølgning, og jeg kan også tilkendegive, at det vil vi selvfølgelig inddrage Folketingets partier i, altså hvordan vi får designet en sådan opfølgning, for jeg kan fornemme, at der er stor, stor interesse bredt fra partierne i dette.
Søren Egge Rasmussen (EL), 2018-11-14:
Jamen jeg synes, den giver anledning til bekymring for danske fødevarer, når man ligesom har set den stigning, der er sket for frugt og grønt, der røg op på 27 pct., og nu ser den samme stigning på 27 pct. for vores kornprodukter, sådan at der altså er pesticidrester i godt en fjerdedel af danske konventionelt dyrkede fødevarer.
Naser Khader (RV), 2005-03-03:
Vi kan godt se, at det er en meget bred definition, der er lavet på begrebet grundforskning og også på det der med anvendt forskning rettet mod forbedring af sundhed eller miljø, men vi kunne måske i udvalget arbejde på at få præciseret eller indsnævret begrundelsen eller anvendelsesområdet lidt mere.
Henrik Dahl (LA), 2018-01-26:
Det, der er problemet på gymnasier, hvor der kommer en meget stor andel af elever med baggrund i Stormellemøsten, er jo, at der vil være nogle af disse elever, som så at sige sætter en ære i at tage friheden fra resten af skolen, altså forhindre folk i at have det ungdomsliv, som man har, og i det hele taget udfolde sig, som man selv har lyst til.
Ole Vagn Christensen (S), 1998-03-31:
Man kan selvfølgelig pålægge det statslige apparat at gøre disse ting, men hvis man vil begynde at pålægge kommunerne og amterne noget uden også at komme med nogle pengemidler, er jeg helt sikker på, at de vil forlange dem på anden måde, hvis de skal opkvalificere, og i øvrigt ville vi blande os i det kommunale selvstyre.
Ole Glahn (RV), 2005-05-24:
Derfor er det også en del af opgaven nu, når vi har fået en redegørelse fra Fødevarestyrelsen, at vi får vurderet, om der er behov for at prioritere ressourcerne anderledes, set i lyset af at der er en stigende trafik på det her område, så vi kan sikre, at der er det fornødne antal kontroller.
Karen Hækkerup (S), 2005-05-11:
De økonomiske konsekvenser som følge af lovforslagets vedtagelse er baseret på bl.a. erfaringerne med indførelse af virksomhedspant i Sverige og oplysninger fra Finansrådet, men det er behæftet med stor usikkerhed, både hvad angår statens finanser og virksomhedernes økonomi.
Pernille Frahm (SF), 2009-04-21:
Vi oplever, at når man nu laver en mulighed for at indstille til specialundervisning helt uden om PPR, så risikerer man dels at miste kvaliteten, fordi vi ikke har den her historik i, hvad der egentlig er foregået og hvornår, dels at miste børns rettigheder, nemlig forældrenes mulighed for at klage, hvis der bliver frataget timer osv.
Pelle Dragsted (EL), 2024-05-14:
Så synes jeg ikke rigtig, jeg fik noget konkret svar på spørgsmålet om det forslag, som Enhedslisten og SF var ude med den 1. maj, og som handlede om at bruge de her penge, som er tilovers fra Arnepensionen, på at lave en forbedring af den.
Morten Bødskov (S), 2014-04-11:
Socialdemokraterne mener, at den politiske debat, som vi har og skal have, om rammerne for EU-samarbejdet, om vores involvering i det og ikke mindst om, hvor grænserne går for, hvad vi her i Folketinget skal træffe beslutning om, hvad der skal træffes beslutning om i vores europæiske samarbejde, skal vi tage her i Folketinget, og de diskussioner skal løbende drøftes i foreninger og organisationer og forhåbentlig også ved middagsbordet.
Annette Vilhelmsen (SF), 2012-04-18:
Med hensyn til de forhandlinger, vi har haft med ministeren, drejer det sig jo om nogle forhandlingssamtaler, der ikke er blevet skrevet ned ord for ord, så de spørgsmål, der er blevet stillet, har været spørgsmål, der er blevet stillet for yderligere uddybning, ud over hvad der har været af forhandlingsmateriale.
Jann Sjursen (KRF), 2003-04-03:
Men jeg vil afslutningsvis også gerne tilkendegive, at vi i lighed med flere høringsparter finder, at det under udvalgsbehandlingen nøje bør overvejes, hvilke konsekvenser for især rådgivningsindsatsen det vil få, hvis man ophæver bopælskravet og gør det muligt at få foretaget abort på privatklinik eller hospital.
Thomas Jensen (S), 2011-05-05:
Uden at gå i detaljer med forslaget er der en række gode tiltag i lovforslaget, ved at ministeren kan stille krav om totaløkonomiske betragtninger, omkostningsoptimeringer på længere sigt og muligheden for offentlig-privat partnerskab, men det kan desværre undre, at det ikke er alle bestemmelser fra loven om statens byggevirksomhed, som overføres på regioner og kommuner.
Tom Behnke (KF), 2014-04-25:
Det, man kan høre, at alle fire borgerlige partier tilkendegiver, er, at det er altså hensigtsmæssigt, at de, der kommer her til landet ved familiesammenføring – vi taler ikke om flygtninge, men familiesammenføring – kvalificerer sig til, at de kan være selvforsørgende, således at de ikke bliver en byrde for det danske samfund, men en glæde og gavn, både for dem selv og for samfundet i øvrigt.
Jette Gottlieb (EL), 2023-02-01:
Der er sket en meget voldsom vækst i f.eks. biltrafikken i den mellemliggende periode, og det er påvist, at man, selv om man bygger en tredje forbindelse over Egholm, kan regne med, at den samlede trafik, når den står færdig, vil være så meget forøget, hvis der ikke sker andre ting, at det rent faktisk ikke vil mindske trafikken på de to andre forbindelser.
Mette Hjermind Dencker (DF), 2021-05-20:
Makeup og hårtørrere koster kassen, og kvinder går oftere til psykolog eller terapeut, og det er ikke, fordi de er dårligere end mænd, nej, nej, det er, fordi mænd, når de har et problem, så siger: Puha, jeg har et problem, det kan jeg ikke lide at forholde mig til, så derfor arbejder jeg nu lige lidt ekstra.
Jesper Kiel (EL), 2006-01-27:
Jeg vil gerne spørge hr. Niels Helveg Petersen om hans holdning til, at nogle af de fredsgrupper i Israel, som arbejder for, at Israel skal trække sig ud af de besatte områder, også bakker op om en boykot og mener, at EU skal presse på ved at true med at ophæve associeringsaftalerne.
Hans Kristian Skibby (DF), 2013-05-21:
Det er jo bare et af eksemplerne, og et andet eksempel, som man kan se på, og som jeg også synes er ganske horribelt, er, at man jo så sent som i marts 2012 har valgt at beholde Syrien som medlem af UNESCO's Menneskerettighedskomité til trods for det, som vi jo alle sammen ser og nærmest dagligt oplever i medierne, nemlig at Assad og det styre, der er i Syrien, fordriver folk og begår overgreb mod befolkningen og skaber enormt store flygtningestrømme.
Carolina Magdalene Maier (ALT), 2017-10-05:
Altså, kan ordføreren godt forstå, at vi nogle gange kan blive en lille smule bekymret for, om regeringen reelt set ønsker at fremme den grønne omstilling, eller om statsministeren nærmere pynter sig med lånte fjer, når han i New York taler så varmt og godt om det, som vi hører, og som vi anerkender, samtidig med at der ikke rigtig sker noget herhjemme?
Arne Rolighed (S), 2001-01-10:
Til hr. Kim Andersens spørgsmål om behandlingsgaranti eller behandlingsmål: Vi sigter ikke mod at ændre indholdet i disse begreber, men kun at sikre, at når der bruges ordet behandlingsmål, så retter det ansvaret ind mod amtsrådssalene, hvorimod begrebet behandlingsgaranti i højere grad retter blikket mod retssalene.
Jesper Petersen (S), 2021-06-02:
Jeg tror bare, det er vigtigt også at slå fast, at der er andre hensyn, også i en Ydelseskommission, og at det sindssyg vigtige her jo er, at vi sørger for at få flere mennesker i arbejde, og at børn i de familier oplever, at deres forældre er i beskæftigelse.
Frank Aaen (EL), 2001-05-07:
Jo flere private sengepladser, man kan få oprettet, jo flere kan man få til at sige, at de vil have deres penge, som altså er vores allesammens penge, men som så i Venstres terminologi bliver til den enkeltes penge, og så kan den enkelte fylde sine egne penge oveni og så købe en plads foran alle andre på privathospitalet.